text: Pas på ukrudtsbrænderen
  08 maj 2012 kl. 16.35
  Når solen skinner, og ukrudtet begynder at titte frem mellem terrassefliserne, så bliver ukrudtsbrænderne hevet frem. Men selvom ukrudtsbrænding virker harmløst, så kan det løbe løbsk.
  I dag måtte Kolding Brandvæsen rykke ud til tre brande forårsaget af ukrudtsbrændere. Og i 2011 opstod der på landsplan ca. 200 brande på grund af ukrudtsbrændere. 
  Ifølge Kolding Brandvæsen er det reelle tal formentlig højere, fordi folk selv har fået slukket branden, inden det blev nødvendigt at tilkalde brandvæsenet.
  For at undgå at ukrudtet brænder, henviser Kolding Brandvæsen til disse fem råd for sikker ukrudtsbrændning: 
  1. Ukrudtet skal ikke brændes væk - men kun have flammebehandling i meget kort tid.
  2. Brug ikke brænderen i tørkeperioder og i blæsevejr. Brug kun brænderen, når jorden er fugtig.
  3. Hold afstand til bunker af tørre blade og andet let antændeligt materiale.
  4. Efterlad ikke gløder eller ulmende planterester.
  5. Ukrudtsbrændere skal være DG-godkendte.
  